בס"ד כסלו תשע"ח

**פרשת השבוע וישלח**

השבת נקרא בע"ה על המשך קורות חייו המורכבים של יעקב אבינו. ראינו כבר שיעקב איש אשכולות, פועל מסור, חזק פיזית ומנטלית אשר הצליח לחיות 20 שנה עם חמו הרמאי אבל היה חזק להישאר נאמן לאמונתו ולדרכיו הישרות .יעקב מצליח להשתחרר מלבן ללא פגע, בחסות השגחה אלוקית ויוצא באמונה שלימה לארץ ישראל כפי שהצטווה. כבר למדנו שאין באמונתו הרבה סתירה לחשש הכבד שלו מנקמת אחיו עשיו משום שהוא יודע שהוא פגע בעשיו בדרך לא ראויה.

נושאי הפרשה רבים ומלאי עניין ופרשנות : יציאת יעקב לישראל ושינוי שמו לישראל, סיפור תמוה אודות מאבק עם איש עד עלות השחר, פתרון הסכסוך והסכם שלום עם אחיו עשיו , חזרה להתיישבות בארץ. בימים אלו שאנו שומעים מידי יום על פרשות הטרדה ותקיפה מינית אנו לומדים שההתנהגות הזו איננה חדשה, דינה בת לאה ויעקב נאנסת על ידי שכם בן חמור. בני יעקב, שמעון ולוי אחיה, נטלו את הדין לידיהם נקמו את נקמתה באנס ,במשפחתו ובכל בני שכם ודיכאו את התופעה הזו בצורה קשה ואכזרית וזאת למורת רוחו של יעקב שזכר להם זאת עד יומו האחרון. הם לא ראו התנהגות כזו אצלו ואין זו דרך ישראל. הקב"ה מאשר שוב את בריתו עם יעקב ומשפחתו פטירת רחל האהובה בלידת בנימין, ועריכת טקס גילוי מצבה לזכרה, רמז למעשה מגונה של ראובן עם בלהה פילגש אביו, פטירת יצחק ועוד.

יעקב פונה לעשות עליה לא"י אך לפני זה עליו לסגור ענין בלתי סגור עם אחיו עשיו. יעקב יוצא לפגישת פסגה מסוכנת עבורו ועבור משפחתו . פניו של יעקב למטרות שלום והוא מוותר על כבודו לשם כך. פניו של עשיו אחיו למטרות מלחמה ונקמה. יעקב מצליח ב"ה לכרות ברית שלום ומונע שפיכות דמים. התורה מלמדת אותנו בצמוד שעשיו ויתר על נקמה ובחר בשלום ואילו בני יעקב בחרו בנקמה ללא דין ומשפט... דרך השלום והפשרה היא דרך יעקב - ישראל. מחנה הימין בישראל רוצה גם הוא בשלום. השבוע צוין הכ"ט בנובמבר. עם ישראל יצא בפרצי שמחה וריקודים עם השמעת ההכרזה על אישור תכנית חלוקת ארץ ישראל ליהודים ולערבים .מלכתחילה בישראל ציפו ליותר שטחים, חלוקת הארץ לא נעשתה בצורה שוויונית בין היהודים לערבים, לערבים ניתן יותר אבל לשם השלום ולשם מטרת החייאת המדינה היהודית עם ישראל הסכים לוויתורים גדולים ולהסתפק בתוכנית הזו. לעומתנו אויבנו הערבים סירבו לקבל זאת ומאז ועד היום הערבים מסרבים לכל הצעה ולכל הזדמנות לשלום. יעקב העדיף ובחר בדרכי שלום וצניעות. זו דרכו ולמרות כוחו והגיבוי מאת ה' . התורה מלמדת שכשצריך הוא אינו מפחד מעימותים, הוא יוצא למאבק פיזי קשה לילה אחד לפני המפגש, עם איש מסתורי, יתכן מלאך. בסופו של המאבק יעקב נפצע אבל מנצח, הוא מכניע את המתמודד מולו ודורש ומקבל ברכה. ההתגוששות המסתורית הזה מתפרשת בצורות רבות ושונות.

מדרש לקח טוב מסביר שלמעשה מדובר במאבק שהתחיל מאז ועד היום. מאבק בין עם ישראל לאומות העולם , מאבק בין דרך ישראל לתרבות אומות העולם. עמים שמנסים כל העת להכחיד ולהשמיד יהודים באשר הם יהודים בכל זמן ובל מקום. הם מצליחים לפגוע ולפצוע אולם עם ישראל מצליח תמיד להשתקם ולעמוד על רגליו " כְּלָבִ֣יא יָק֔וּם וְכַאֲרִ֖י יִתְנַשָּׂ֑א " כמו שיעקב התמודד ושרד.

הרמב"ם כידוע נוקט שאירועים רבים בתורה לא קראו במציאות כמו אירוע המאבק עם האיש הזה אלא חזון בחלום. יתכן גם שיעקב ראה בחזונו שהשבוע הוא מועד החלטת האו"ם בכ"ט בנובמבר – י"ז כסלו תש"ח בדבר בית יהודי בארץ ישראל ולכן יצא לא"י ... החלטה זו של אומות העולם היתה התערבות אלוקית גלויה אחת מיני רבות. מדובר ברוב נדיר של 33 קולות לטובת עם ישראל , צעד חריג אף יותר הוא ששני גושים גדולים ומנוגדים ביותר ,מדינות הגוש של בריה"מ, אוקראינה, פולין הצביעו יחד עם ארה"ב ובעלי בריתה באותו הצד, לטובת עם ישראל. מדינות שבאופן עקבי נגדנו הצביעו בעדנו. עם השנים לצערנו חזרו מדינות רבות לתקוף ללא כל הגיון את מדינת ישראל. איננו צריכים את החלטות האו"ם שבאופן עקבי תוקף אותנו. אנו מסתמכים על ברכת ה' ליעקב מהפרשה " וְאֶת-הָאָרֶץ, אֲשֶׁר נָתַתִּי לְאַבְרָהָם וּלְיִצְחָק לְךָ אֶתְּנֶנָּה; וּלְזַרְעֲךָ אַחֲרֶיךָ, אֶתֵּן אֶת-הָאָרֶץ "

שבת שלום איתן שלר

**לעילוי נשמת אבי, מורי ורבי אברהם חנן בן נתן ואטל ז"ל.**